**NEZAVISNOSLOŽENE REČENICE**

**Od jednostavnih rečenica možemo načiniti složenu tako da ih samo nižemo jednu do druge i stavimo zarez, npr.**

*Ušao sam u školu. Krenuo sam prema svome razredu. >*

*Ušao sam u školu, krenuo sam prema svome razredu.*

**Možemo ih povezati i tako da između njih stavimo neki veznik:**

*Ušao sam u školu. Krenuo sam prema svome razredu. >*

*Ušao sam u školu i krenuo prema svome razredu.*

**Kada smo od dvije ili više rečenica načinili složenu rečenicu, onda te rečenice unutar složene rečenice nazivamo SUREČENICE.**

**Pokušaj u sljedećim primjerima pronaći veznik s pomoću kojeg su povezane surečenice:**

*Treniram nogomet ili igram igrice.*

*Sjedim na klupi i čekam poziv u igru.*

*U autobusu smo pjevali a u muzeju smo bili pristojni.*

*Vi ste dobra djeca ali ipak ste nekad nepristojni.*

*Na izletu su svi bili dobri samo se Marin stalno glupirao.*

 *Igrali smo svi no to nam nije pomoglo.*

*Dugo smo razgovarali o športu te oko deset otišli spavati.*

*Ne igramo dobro dakle moramo promijeniti taktiku.*

**Pokušaj u sljedećim rečenicama upisati zarez ondje gdje je granica među surečenicama:**

*Zatvorio sam prozor zaključao vrata. Donio sam pribor stavio sam ga na profesorov stol.*

**Pokušaj sada dati imena tim nezavisno složenim rečenicama i upisati zarez ako je potrebno.**

**Posluži se tablicom:**

|  |  |  |
| --- | --- | --- |
| **VEZNICI** | **NAZIV NEZ. SLOŽ. REČENICE** | **PISANJE ZAREZA** |
| **i, pa, te, ni, niti** | **SASTAVNA** | **NE** |
| **ili** | **RASTAVNA** | **NE** |
| **a, ali, nego, no, već** | **SUPROTNA** | **DA** |
| **samo, samo što, jedino, jedino što, tek,** **tek što, osim što** | **ISKLJUČNA** | **DA** |
| **dakle, zato, stoga** | **ZAKLJUČNA** | **DA** |
| **(NE POSTOJI VEZNIK MEĐU SUREČENICAMA)** | **REČENIČNI NIZ** | **DA** |

**Evo još primjera za vježbu:**

*Sjeli smo u autobus jedino je vozač još bio vani.*

*Puno sam učio dobro ću riješiti ispit.*

*Niti sam učio niti ću doći na ispit.*

*Naučio sam skoro sve jedino nisam stigao vježbati množenje.*

*Bio sam na karnevalu a maskirao sam se u cvijet.*

*Prešao sam zebru pa skrenuo lijevo.*

*Ušao sam i sjeo na svoje mjesto.*

*Pogledali smo film te se uputili doma.*

*Išli smo u grad ali nismo poveli Ivana.*

*Nismo otišli u kupovinu nego smo posjetili Ivana.*

*Mislim dakle postojim.*

*Odnio sam stvari u sobu i zaključao sam vrata.*

*Nisam učio nego sam gledao televiziju.*

*Večeras ću učiti ili ću gledati utakmicu.*